정조 19년 · 목
先是分命致應羲甲按廉關東湖西及湖南封書見上至是復命致應書啓以爲監司李勉兢通鍊之才規畵有定綜明之政威惠幷施詢察民隱思去宿弊糾正風化痛懲陋俗道臣體重只擧其略中軍趙雲履威能束下勤以奉公調盜旣嚴吏服其明分還最優民頌其惠以上江原道監司中軍原州判官李協聖律己則簡秉心則確衙不絜眷檏素可尙而第其性本執滯識又疏闇事或任眞而反歸藉賣利無肥已而輒被欺瞞他邑退吏極其奸濫而留置册室惟意偸弄本州吏習素稱强悍而欺蔽官聽任其放縱種種作奸弊由此生而官不知檢民受其害以言乎還政則元會穀四萬五千五百石零內流來逋爲二萬一百石零而昨秋以後査出報營其所徵捧殆至三千餘石之多而今春又出三百餘石新逋捧以大斗給以小斗雖襲謬習固甚可駭而甚至有東倉則小斗而內付別板邑倉則每斗而計減二升民之受食不滿五升以言乎田政則營門勘災爲二百八十結而該吏之從中偸食合爲一百三十六結以言乎軍政則專委奸吏任自操縱徵布則不問黃白捧疤則不分男女名以士族咸被侵漁移充代頉之際專以賂物爲事一境波蕩流徙相續長吏之責三政爲大而紊亂若是民怨嗷嗷其他各該吏鄕之憑公斂民賣任受賂非止一二亦極狼藉身爲官長一任奸猾矇不察飭之罪令攸司稟處永春縣監宋畊玉莅任以來一念孜孜論報三弊務祛痼瘼躬審六坊招集流戶刷馬除價實惠旣著捐稟營賑飢戶有恃安詳之治足了弊局前縣監李明誠性本癡鄙用不撙節五載居官罔非犯科或稱賑資或稱貸下各穀那移取用者爲一千二百石零莅任以後流戶合爲六百餘戶三百五名軍丁之虛疊一百三十餘結田疇之陳荒俱是必至之勢此皆道臣論啓已爲現發而其外各穀貸用又有二百石零諉之吏鄕偸弄者又有八百石零結錢仍用者又有五十四結昨秋奸吏之偸災者又有四結零鄕任之許賣富民之勒分亦極狼藉其數不些許多不法之罪雖經勘處上項所逋之穀刻期徵捧然後邑力民勢可以少紓以上栍邑忠州牧使金履銈恬簡之性老鍊之治賑以捐廩飢口有恃倉有分石還戶或謗營將李鉐詗察旣嚴誠勤可尙堤川縣監朴休源柔善太過束濕奚論行商有濫稅之怨訟牒無果斷之政連原察訪李德升馬政旣勤郵卒無怨以上忠淸道沿邑營將守令察訪保安察訪金弼龍勤心奉公銳意蘇弊分糶有譽攻駒無闕江原道栍邑察訪廣州府尹徐美修慈諒之治民懷其惠詳核之政吏服其明分還旣精飢口有譽選武以時戎備不懈利川府使南寅老人旣安詳政亦綜明分糶最優隣郡皆頌愛民以惠闔境不擾陰竹縣監尹命基誠勤之治有譽無毀砥平縣監李永喆公廨之修補役民太重悖訟之聽理反案可駭楊根郡守兪彥錥莅任屬耳愛民爲心船粟移貸誠爲竗計餠餌救飢或涉要譽以上京畿沿路邑守令○別單以爲一民邑之弊專由於穀簿之紊亂而未有甚於原州永春之爲切痼之弊也原州則各倉所付各穀合爲四萬一千六百六十一石零而所謂流來逋恰爲一萬六千九百九十七石零吏奴所逋其中最多三千餘石者爲三人二千石以下百石以上者爲十餘人而逃故居多指徵無處一兩年之內萬無準捧之道要其疾苦之所歸則竟是平民之偏受臣意則使道臣量宜定年限除却耗條漸次徵捧則在元還不失本數在逋吏有可容措永春則元會付各穀一萬二千四百五十石零內流亡絕戶未捧條爲二千一百九十七石零吏奴逋條爲一千七百二十一石零壬癸以來停退條爲一千八百二十三石零前縣監李明誠貸用條爲一千四百六十五石零所餘者只是五千二百四十四石零就其中較計分留萬無排定之路或値歉荒則將何以處之乎李明誠所用及吏奴所逋爲先刻期徵捧至於流亡絕戶縣報營啓以五分一除耗定捧而計其五分之一恰過四百餘石其勢將徵於非隣非族之五六百殘戶若此不已則今年之五六百戶安知不知昨年之流散乎目今本縣事勢雖一民一戶安集爲先待其安集而戶口之如前更加商確區處未知何如至於停退條則本縣之未捧營勘則已捧區處無路以還分樣混載於昨年分給中這間之極其紊亂難乎區別誰任其咎此亦不可不更加査櫛且前縣監時米太單代捧爲一千三百五十石零而若於今年內還作本色則以些少疲殘之民實是難支之端此亦漸次準折還作未知何如大抵本邑僻在一隅四五年以來行部不入長吏之侵漁民生之疾苦若是成痼而道臣之不能察飭一味掩置之罪不可無警本邑如經一劫着手無地以臣淺見十年之內實無蘇息之望合有大變通大振刷之道一山火田稅以原州言之則本州東四面乃是顯隆園香炭所封而在前民戶殷庶之時收納實數無過四百兩矣自癸丑以來道臣更爲磨鍊定爲一千三百日耕每日耕代錢五錢合爲六百五十兩當初日耕之分定雖曰平均目今東面民戶年年減縮前之千戶今不過五六百戶而六百餘兩之收稅依前比總故以一戶而兼三四戶之稅者比比有之則此實殘民難支之痼瘼具伏況莫重所需事體何如而苟簡若是令道臣從長區劃及今變通末知何如永春則己亥査陳後陳結爲一百三十七結零而流七歲增耕墾日縮結數自如指徵無處故朝家特許降續懸頉隨起隨稅此實爲永民察隱之德意則事在納稅之前而惠廳回題謂以己勘當年條則不許懸頉一味督納此非亦信於小民之道而軫念於弊邑之政也臣意則令該廳體允許之至意許今年之懸頉恐合事宜一軍政永春則本邑元額合爲八百餘名而在元戶一千三百六十六戶之時則曾無虛額之橫侵而目今流亡殆盡時存民戶不過爲六百餘戶而元額不減代定無路虛名疊丁乃至三百五名之多朝家旣特許移送他邑而營門尙無移屬之擧然則今年之番希其將還責於永春之民乎此宜劃卽變通早定區處一關東貢蔘自定營貢之後各該邑之視蔘商殆同秦瘠採蔘之節令不察飭近年以來蔘價逐年增加蔘採轉益零星貿遷他境所費倍簁再昨年江陵春川蔘商等五人蕩敗自退幾乎闕封故分排於各邑蔘商使之替徵之數至於一萬三千餘兩之多其流之弊將不知至於何境兩邑五人之代擧皆厭避終不立代來頭生事可立而待大抵右項兩邑蔘敷比他邑最多添補之錢比他邑最少則及今變通然後蔘商之類可以支保進供之節可以無闕而目今矯捄之道無他長策第以殖利錢言之他各邑則皆是五分生殖而獨此兩邑則不過三分取殖補蔘軍官番錢他各邑則皆徵二兩而兩邑則只捧一兩五錢依他例添殖二分加捧五錢則庶爲一分矯捄之策不然則兩邑蔘商有闕之代自本府各別擇差以爲營商邑商分力擔當之地則蔘商輩可以紓力而亦免生事之患於斯二者令道臣從長變通恐合事宜一籍法以臣所經原州永春兩邑言之有田土築室家稍實資生者每當式年苦其烟役必欲漏籍者十之二三則此弊不可不釐正而況此兩邑軍政還政俱極紊亂故元戶尙多流散則漏戶誰禁其去乎原州之流戶以東四面見之本爲千餘戶今不過五六百戶其他各面亦可以反隅永春之戶本爲一千三百戶而今不過六百餘戶則軍政之虛疊還戶之白徵安得不然乎目今最先務惟在抄其漏者刷其流者申明籍法然後可以較戶而量穀可以計口而充丁也從今以後另飭該道該邑嚴其籍法入籍於此者如或轉而之他則自其邑一一升戶毋或見漏則雖欲轉徙安往而得免於還戶軍保乎當此兩政極艱之時宜有一番變通之道○羲甲書啓以爲羅州牧使趙時淳嚴猛有餘慈諒不足苛政雖云束濕濫棍多在聽理訟民不敢盡其情還戶莫能措其力愁怨之聲載於道路該牧以尤甚之邑歲前抄饑失之太略春後分賑歸於沒實饋粥給糧雖曰依樣鹽醬等屬初不備給道臣巡到之日嚴加面飭則鹽醬各一巡始乃略分而自其後巡更無所給甘藿則自初至終民不得見乾糧則以皮穀始終分給而最初一二巡升斗稍準色品頗精三四巡以後準者太減精者極麤一斗之量不過七八升一升之舂未滿一二合結幕設粥全不致意之故正月中巡流丐及賑民之凍餒致命者至於數十人之多所聞極爲驚慘四月初三日已爲撤賑臣行雖未及公賑之時適値賑餘救急之日故混入於饑民躬自審察則分穀之無實量斗之不準果如所聞而饋粥則雜菜同煮粒糜甚稀色惡味苦器又不盈本牧饑民最多之巡爲一萬七千餘口十三巡分賑各穀總爲一萬二千七百六十一石內朝家劃下爲九千九百七十石零而該牧使之自備通計元巡及前後救急條合爲三千一百石零而一千五百石則以本邑還案所在私賑穀割付一千六百石則逐巡濫報取其剩餘幷與如干貿置之穀推移充補云而賑資成册姑未磨勘至於富民勸分事恪守朝令初不生意昨秋所捧還穀只欲速捧全是空穀今春農糧田種之分給有名無實四月旬前擅自傾分目今留貯未滿千包政當麥嶺艱乏之際實無蔀屋聊活之望金堤郡守成範鎭賙賑之際誠勤備至簸揚穀物務爲精實親監粥飮互給鹽醬始終如一頗有實惠而始初之抄付不爲躬執中間之査拔專委面任不無當入見漏宜扷因存之弊別造升斗以給乾糧一斗之量雖云優厚其實則不過爲八九升非但無簸揚之縮亦或有分給之剩富民勸分事雖不犯禁還租二百石先爲取用以爲自備條而千總二窠受錢差出兩校所納爲三百五十兩而二百兩則以錢還例分給民間以爲貸用還租充補之地政欠綜明事輒疏率過於引滿而民牒多滯忽於束濕而吏奸莫察昨年抄戶分等之時無還之戶無籍之民虛張數爻混同懸錄還穀四百餘石及餉米九十石該色輩白地冒減而全不能致察及其徵逋之時只餉米九十石始乃發覺雖卽推納而亦不還錄稱以吏逋收殺而加數分定勒徵民間一石之代各二石分錄於買去逋吏之穀者及居間者之名下以爲待秋徵捧之地年前還穀之行賂而不受之戶又爲査出租一石價以二兩九錢七分勒捧於每戶而千餘戶所納恰滿三千餘兩謂將克補於吏逋而尙無歸屬之處方其督捧之時一境民人入庭齊訴則作頭十餘人一竝嚴棍其餘盡爲逐出怨聲至今藉藉今春京司穀作錢之時還穀中米四百石加數出庫每石五兩四錢一體發賣三兩則分給立本而餘數無所區處益山郡守尹行醇性旣尋懦事多顚錯午後昏醉每致訟民之逗滯庭前分還莫禁屬隸之樣奪本郡雖是之次飢民無異尤甚而新到之故不能措備穀物只以巡營劃給租一百石皮牟一百五十石較量分排每朔二巡分給雖云救急殆同塞責徒有虛名全沒實效前郡守南志彧昨年還穀當捧條全不催督漫漶磨勘及夫巡營之劃送各樣作錢也初不收殺者爲六千二百兩以本色分給樣計石懸錄而就留庫中租一千七百石及米四百石出給該吏使之作錢以克其數以上栍邑全羅監司李書九寬嚴得中及瓜如一深得按道之體連値歉荒之歲備盡賙濟之策冬春救賑自備錢穀數俱過萬而均分列邑俾賑饑口行部之時嚴飭守宰監賑之際曉諭民人實惠所及頌聲載播羅州營將具綱監牧兼管之時雖招些少之謗軍額修擧之政別無顯著之毀而緝捕譏詗頗稱嚴明長城府使洪景厚莅纔屬耳民方拭目稍實之邑旣不設賑疵譽之間姑無所聞靑嚴察訪宋宅朋孔路馬政亦自修擧井邑縣監任希默安詳之治斗邑晏如而賑政頗精民譽方蔚飢民之追付二百口不報巡營而自備私賑泰仁縣監趙恒鎭剛明爲治奸猾知戢邑是私賑而廣抄厚饋飢氓咸頌金溝縣令趙鎭大官閒政平吏民俱便而抄飢救急終始優厚全州判官尹光垂意銳求治而處事或疏務欲簡訟而聽理頗滯而親執賑案存拔克詳躬行倉舍誠勤備至參禮察訪安邁權郵卒稱惠賑口多頌礪山府使李漸運寬平之治雖欠剛克謹拙之規至誠奉公親執抄飢簸穀設粥貿太沈醬優厚分給捐出需米以補賑資恩津縣監尹行進殘局孰手綜明做去歉歲賑政聲譽頗多尼城縣監李顯默斗邑事簡居官如家抄飢付賑實效多著公州判官沈公著營下劇邑治本詳明賑政克竣飢口賴活天安郡守尹厚東周便之規撫摩得宜甫訖賑事民頌不衰稷山縣監趙重鎭姑未赴任前縣監李尙謙捐廩補賑民蒙實惠多有去後之思成歡察訪李尙友馬政旣修郵卒皆頌振威縣令吳載斗兩載爲治一味綜詳惠政頗多民恐或失水原判官洪元燮新到重地毀譽無聞始興縣令金思羲綜核之規初政可觀以上沿路營鎭邑驛敎以士大夫之不讀律文實爲識者之譏笑至於吏文其爲關緊於官府公私文書無異於經傳之諺讀而近俗皆不致察故甚至繡啓句語有此不成話頭之吏讀遍考原書初不近似大抵吏文昉自弘儒侯薛聰伊後勘定作爲金石不易之典則如是魯莽豈成說乎有司堂上中吏判知悉全謄吏文一册具音釋印出分給京各司聽訟衙門及諸道營閫因此而又有提飭者事大之吏文雖異於國中之吏文制置法意果何如其程選册子不但用於承文參下之九處講六臘貶坐之政府講而已臨殿試題也頭辭結語渠各誦書而又於文臣之新出身者三十以前科應付漢學殿講其外竝付吏文製述一如專經殿講春秋製述之規而十數年來全然抛置出身之文臣不知漢學與吏文之爲何許物事愛禮之義固如是乎令槐院譯院考例草記如式抄啓以爲修明舊典之地事使之知悉○別單以爲道內農形無論春秋牟麥均占豐熟間多刈穫民食漸裕畓農除非無水根之地則皆始移秧目今所見可期大有耕稼之功專藉農牛而荒歉之餘民勢赤立窮春延活率多賣牛而資食場市之中屠賣狼藉閭里之間竊盜頻數十戶之村耕牛不過一二治土已多愆期起墾無以盡力來頭農功恐不無間間陳廢之慮分付道臣嚴飭各邑各鎭屠賣之弊竊盜之患另加禁斷村民之無牛廢農者亦使隣里勸其相借俾得均力課農最爲急務堤堰疏築利農之大政也廟堂關飭非不截嚴而下邑則視以常例全不動念居民則稱以苦役不欲出力一任廢棄無意修治故高處陵夷深處塡塞貯水之地往往變爲草場若値小旱則淵源輒涸灌注無路近來湖南之偏被暵乾之患未必不由於此請分付該司發關本道使之別般嚴飭于各該地方官俾有疏鑿貯灌之實效還穀分留法意甚重而近年以來各邑無難犯科一報巡營則輒皆擅分或於麥嶺之前庫貯已傾雖値村里顑頷之時實無推移救濟之策捧糴之際惟以催督爲事不以精粗是念故全是空殼亦無完斛當春開糶之時雖是貧窮之戶百般謀避甚至於囑面任而漏籍結倉吏而納賂其不得不受還之民一巡所受或爲全石卽地斥賣未滿五錢之價歸家計量僅爲一日之糧在在稱冤還穀之弊一路同然而右沿爲尤甚更爲嚴立科條別般變通在所不已軍丁疊役右沿最多而其中水軍尤爲苦役蓋其操練之時資裝倍入徵調之際隣族俱弊逃頉相仍虛額未克故若其實戶則多以他役疊定奔走呼訴所見極憐此外各項軍丁一民之名錄于兩案者十居四五小民之愁苦莫甚於此校院生之額外募入汰定軍役年前朝令果何如而愚氓利其便歇自願投托者依舊相續其他假托勳裔冒稱班族行賂圖免之類指不勝屈當此良丁苟艱之時不可不更加釐正亦自廟堂行會本道另爲一一査櫛俾作一一均役之地恐合事宜